GL บุกธุรกิจ Microfinance ในเมียนมา ตั้งเป้าสินเชื่อปีหน้าโต 40 ล้านเหรียญฯ
GL บุกธุรกิจ Microfinance ในเมียนมา ตั้งเป้ายอดปล่อยสินเชื่อ 30-40 ล้านเหรียญฯ ภายในปีหน้า
7 ก.ย. 2559

นายมิทซึจิ โคโนชิตะ ประธานกรรมการและประธานเจ้าหน้าที่บริหาร บริษัท กรุ๊ปลีส จำกัด (มหาชน) หรือ GL เปิดเผยว่า บริษัทขยายธุรกิจเข้าไปสู่ประเทศเมียนมาด้วยการที่ GL Holdings (GLH) ซึ่งเป็นบริษัทย่อยของ GL ลงนามในบันทึกช่วยจำ (MOU) เพื่อซื้อหุ้น 71.9% ของบริษัท BG Microfinance Myanmar Co., Ltd (BGMM) ซึ่งมีใบอนุญาตถาวรในการดำเนินธุรกิจไมโครไฟแนนซ์ในเมียนมาและได้ประกอบกิจการมาแล้ว 2 ปี
ทั้งนี้ GLH ซื้อหุ้นดังกล่าวจากบริษัท BG International Private Ltd., ซึ่งเป็นบริษัทในเครือของบริษัทไฟแนนซ์ชั้นนำยักษ์ใหญ่ธุรกิจไมโครแนนซ์ในประเทศศรีลังกาชื่อบริษัท Commercial Credit  ซึ่งเป็นบริษัทมหาชนที่จดทะเบียนในตลาดหลักทรัพย์ศรีลังกา ซึ่งประสบความสำเร็จในการดำเนินธุรกิจและมีชื่อเสียงที่ดีมาก โดยบริษัทดังกล่าวยังคงเป็นผู้ถือหุ้นที่เหลืออีก 28.1% ใน BGMM ที่เมียนมาร์ต่อไปและได้กลายเป็นหุ้นส่วนพันธมิตรกับ GL
การเทคโอเวอร์ครั้งนี้คาดว่าจะมีผลในอนาคตอันใกล้นี้ หลังจากที่ฝ่าย GL ได้ดำเนินการตรวจสอบสถานะกิจการของ BGMM (Due Diligence) โดยคาดว่าจะสามารถเริ่มบุ๊คกำไรจากธุรกิจใหม่ในเมียนมาตั้งแต่ไตรมาส 4/59 ซึ่ง GL พร้อมอัดฉีดเม็ดเงินใหม่ 6.8 ล้านเหรียญสหรัฐในทันทีเพื่อขยายสาขา และคาดว่ายอดปล่อยสินเชื่อจะเพิ่มขึ้นอย่างรวดเร็วเป็น 30-40 ล้านเหรียญสหรัฐภายในปีหน้าและกำไรต่อเดือนคาดว่าจะพุ่งขึ้นถึง 10 เท่า หรือเพิ่มขึ้นเป็นประมาณ 200,000 เหรียญสหรัฐต่อเดือน